**Til umhverfis- og auðlindaráðuneytis**

Rangárþingi ytra, 15. nóvember 2019

Efni:

**Umsögn um drög að breytingu við reglugerð nr. 772/2012, um framkvæmdaleyfi**

Skógrækt er mikilvæg mótvægisaðgerð við losun kolefnis í andrúmslofti. Stefna ríkisstjórnarinnar er að efla skógrækt og hefur sýnt það í verki með stofnun Skógræktarinnar. Skógræktin, sem skipuð er fagfólki á öllum þeim sviðum sem nauðsynleg eru, hvetur til skógræktar, gerir samninga við skógarbændur, skipuleggur skógræktarsvæðin og tekur þar tillit til landnota, umhverfissjónarmiða og sem bestri nýtingu með fjölbreyttum tegundum, með markmið skógræktar í huga.

**Í 5. grein, 1. málsgrein**, sem fjallar um framkvæmdir háðar framkvæmdaleyfi, eru taldar upp þær framkvæmdir sem **geta** verið háðar framkvæmdaleyfi. Á eftir upptalningu, eins og efnislosun, landmótun, urðunarstaðir, kemur „ … **nýræktun skóga, hvort sem um er að ræða nytjaskóg eða útivistarskóg eða skógareyðing.“**

Eins og áður hefur verið bent á, er skógrækt sem atvinnugrein, stunduð í skjóli hins opinbera, háð leyfum, eftirliti og eftirfylgni Skógræktarinnar. Það á einnig við um grisjun og skógarhögg.

Því er lagt til að þessi hluti setningar, sem nefnd er hér fyrir ofan, verði tekinn út úr þessari upptalningu, en annarri setningu bætt við þessa málsgrein:

Skógrækt, samningsbundin við Skógræktina, er undanþegin framkvæmdaleyfi, en skal tilkynnt viðkomandi sveitarfélagi.

13. gr. fjallar um framkvæmdaleyfisgjald, sem virðist eiga að vera ákveðið af hverri sveitarstjórn fyrir sig, þ.e., ekki gætt samræmis. Það er varla ætlunin að ósamræmis gæti í leyfisgjöldum opinberra aðila, eftir svæðum eða landshlutum, eða jafnvel geðþótta. Þó að fasteignagjöld séu ákveðin hjá hverju sveitarfélagi fyrir sig, þá er þar um að ræða ákveðið svigrúm, innan marka sem þau halda sér við.

Í fyrstu málsgrein er því lagt til að í stað **Sveitarstjórnir,** komi **„Samtök sveitarfélaga, skulu ákveða …..“**

Einnig að á eftir 1. málsgrein 13. greinar komi ný málsgrein:

**Samningsbundin skógrækt er undanþegin framkvæmdaleyfisgjaldi, enda ekki framkvæmdaleyfisskyld.**

Með vinsemd og virðingu,

María E. Ingvadóttir, formaður Félags skógareigenda á Suðurlandi